Žitňanská, Jana, poslankyňa NR SR (2014-02-05):
Ďakujem veľmi pekne. Vážený pán predsedajúci, ctené dámy, vážení páni, dovoľte mi možno niekoľko slov na úvod. Už včera kolega Jozef Kollár predložil jeden z našich návrhov noviel zákonov a nových zákonov, ktoré sme pripravili pod názvom Balíček pre šťastnejšiu rodinu a ktorý teda by sme vám postupne chceli predstaviť. Verím tomu, že keďže tieto zákony boli už aj na predchádzajúcej schôdzi, len teda z časových dôvodov nebolo možné ich prerokovať a sme to presunuli na túto schôdzu, že ste mali možnosť sa s tým oboznámiť, že ste si prečítali tieto zákony, a myslím si, že mi dáte za pravdu, keď poviem, že mladá rodina by mala byť v našej pozornosti a mali by sme sa snažiť jej pomáhať. Dovoľte, teda aby som uviedla prvý z týchto alebo teda druhý z týchto návrhov, včera prvý vám predstavil poslanec Kollár. Tento sa týka zákona o rozsahu zdravotnej starostlivosti uhrádzanej na základe verejného zdravotného poistenia a úhradách za služby súvisiace s poskytovaním zdravotnej starostlivosti v znení neskorších predpisov a tak ďalej. Dovoľte mi, aby som na úvod tohto, tohto zákona použila alebo teda vám sprostredkovala odôvodnenie, ktoré pripravil náš expert na zdravotníctvo doc. Tibor Hlavatý, ktorý aj teda spolu s nami pripravil túto novelu. Čiže táto novela obsahuje tri malé návrhy pre lepšiu zdravotnú starostlivosť o deti. Novela prišla s návrhmi zákonov pre mladé rodinky, v oblasti zdravotnej starostlivosti navrhujeme tri jednoduché opatrenia, ktoré môžu zásadne zlepšiť zdravotnú starostlivosť pre deti: 1. Navrhujeme skrátiť čakačky pre deti na maximálne tri mesiace, navrhujeme skrátiť zákonnú lehotu pre zdravotnú poisťovňu na zabezpečenie plánovanej zdravotnej starostlivosti pre deti do 3 mesiacov od indikácie. V súčasnosti je to 12 mesiacov. Lebo po prvé oneskorenie poskytnutia liečby môže ohroziť zdravý vývin dieťaťa, po druhé deti sú v našich očiach priorita a termíny by mali byť kratšie ako pri dospelých. 2. Ak sa dieťaťu nedá poskytnúť účinná liečba na Slovensku do troch mesiacov a v zahraničí sa to dá, treba liečiť vonku bez zbytočnej byrokracie. Pokiaľ nie je možné poskytnúť potrebnú liečbu pre deti na Slovensku do troch mesiacov a v zahraničí to je možné, navrhujeme zjednodušený postup pri získavaní predbežného súhlasu zdravotnej poisťovne. Poisťovni musia stačiť identifikačné údaje dieťaťa a vyjadrenie jeho ošetrujúceho lekára o nutnosti liečby v zahraničí. Ak poisťovňa nerozhodne o žiadosti do piatich dní, pri akútnom stave navrhujeme 72 hodín, žiadosť sa považuje za schválenú, to pre prípad, že by sa poisťovniam neráčilo rozhodovať v týchto vážnych situáciách načas. A 3. opatrenie, ktoré prináša táto novela, v skratke povedané, deti s horúčkami treba ošetrovať doma, a nie rozvážať po čakárňach. Je mnoho situácií, ako napr. vysoké horúčky, kedy doprava a čakanie v ambulancii je pre choré dieťa veľká záťaž. Ak má dieťa infekčné ochorenie, môže navyše v čakárni nakaziť všetky ostatné deti. Návšteva v domácom prostredí dieťaťa je tak pre dieťa i ostatných často to najlepšie. Lekári to urobia radi. Verte mi, že lekári to urobia radi, ale musia mať istotu, že im to poisťovne adekvátne preplatia. Navrhujeme preto ustanoviť zdravotnej poisťovni povinnosť uhrádzať lekárovi domáce návštevy detí do 11 rokov v plnej výške vrátane dopravy, pokiaľ lekár usúdi, že to stav dieťaťa vyžaduje. No aby poisťovne nešpekulovali, pretože sme častokrát svedkami toho, že poisťovne sa snažia preplácať čo najmenej, navrhujeme, aby minimálnu výšku úhrady za takúto zdravotnú starostlivosť určovalo Ministerstvo zdravotníctva Slovenskej republiky. Ďakujem.